《答杨世子诗》
隋代·孙万寿

太华五千仞，长河九万里。山川每蕴玉，人物多君子。

丞相朝所宗，太尉国之纪。若人惟杰出，济世承馀祉。

趋庭遵教义，博物兼文史。奇声振宛洛，雅论穷名理。

伊余苦疲病，寂寞罕宾游。不言驱驷马，于焉访一丘。

缟纻始云赠，胶漆乃相投。优枕空长想，骖蹇遂无由。

忽此承来翰，华藻殊辉焕。虽则滥吹嘘，可以蠲忧叹。

怀袖终不灭，掌握方留玩。和风初应律，山莺已复新。

芳菲徒自好，节物不关人。劳歌虽有曲，无以报阳春。

作者简介：孙万寿（？～608）字仙期，一字遐年，隋信都武强（今河北武强西南）人。生年不详，约卒于隋炀帝大业四年前后七年中，年五十二岁。祖宝，魏散骑常侍。父灵晖，齐国子博士。仁寿初，征拜豫章王长史，大业元年（605）转为齐王文学。当时诸王官属多被夷灭，万寿不自安，因谢病免。久之，授大理司直，卒于官，时年五十二。万寿著有文集十卷，已散佚，今存诗九首。